Illum, il-Kummissjoni ppubblikat konsultazzjoni pubblika miftuħa dwar l-Ispazju Ewropew tad-Data dwar is-Saħħa (EHDS) — element kostitwenti importanti tal-Unjoni Ewropea tas-Saħħa. L-għan tal-EHDS huwa li jsir użu sħiħ mis-saħħa diġitali biex tingħata kura tas-saħħa ta' kwalità għolja u jitnaqqsu l-inugwaljanzi. Se jippromwovi l-aċċess għad-data dwar is-saħħa għall-prevenzjoni, id-dijanjożi u t-trattament, ir-riċerka u l-innovazzjoni, kif ukoll għat-tfassil tal-politika u l-leġiżlazzjoni. Fil-qalba tiegħu l-EHDS se jpoġġi d-drittijiet tal-individwi li jikkontrollaw id-data personali dwar is-saħħa tagħhom stess. Il-konsultazzjoni se tibqa' miftuħa għat-tweġibiet sas-26 ta' Lulju 2021. Stella Kyriakides, il-Kummissarju għas-Saħħa u s-Sikurezza Alimentari, stqarret: ″L-Ispazju Ewropew tad-Data dwar is-Saħħa se jkun komponent kruċjali ta' Unjoni Ewropea tas-Saħħa b'saħħitha. Jippermetti kollaborazzjoni madwar l-UE kollha għal kura tas-saħħa aħjar, riċerka aħjar u tfassil aħjar tal-politika dwar is-saħħa. Nistieden liċ-ċittadini u l-partijiet ikkonċernati kollha biex jieħdu sehem fil-konsultazzjoni u ningranaw is-saħħa tad-data għal saħħitna. Dan se jkollu jistrieħ fuq pedament b'saħħtu ta' drittijiet non-negozjabbli taċ-ċittadini, inklużi l-privatezza u l-protezzjoni tad-data.″ Is-soluzzjonijiet innovattivi u t-teknoloġiji diġitali, inkluża l-intelliġenza artifiċjali (IA), jistgħu jittrasformaw is-sistemi tal-kura tas-saħħa. Dawn jagħmluhom aktar sostenibbli u jtejbu s-saħħa tan-nies. Għall-iżvilupp ta' dawn it-teknoloġiji, ir-riċerkaturi u l-innovaturi jeħtieġu aċċess sikur għal ammont ġmielu ta' data dwar is-saħħa. Din il-konsultazzjoni pubblika tiffoka fuq: Kuntest Il-ħolqien ta' Spazju Ewropew tad-Data dwar is-Saħħa huwa wieħed mill-prijoritajiet ewlenin ta' din il-Kummissjoni fil-qasam tas-saħħa. L-iskop tal-EHDS huwa li jippromwovi l-iskambju tad-data dwar is-saħħa u jappoġġa r-riċerka dwar strateġiji preventivi ġodda, kif ukoll dwar it-trattamenti, il-mediċini, l-apparati mediċi u l-eżiti. Fil-Komunikazzjoni dwar l-Istrateġija Ewropea għad-Data, il-Kummissjoni ħabbret l-objettiv tagħha li tagħti riżultati konkreti fil-qasam tad-data dwar is-saħħa u li tifhem il-potenzjal iġġenerat mill-iżviluppi fit-teknoloġiji diġitali. Il-ġbir, l-aċċess, il-ħżin, l-użu u l-użu mill-ġdid tad-data fil-kura tas-saħħa jippreżentaw sfidi speċifiċi li jeħtieġ li jiġu indirizzati. Dan jeħtieġ qafas regolatorju li jaqdi bl-aħjar mod l-interessi u d-drittijiet tal-individwi, speċjalment fir-rigward tal-ipproċessar ta' data sensittiva personali dwar is-saħħa. F'dan il-kuntest, il-Kummissjoni adottat il-proposta tagħha dwar l-Att dwar il-Governanza tad-Data (2020) b'kundizzjonijiet rigward l-aċċess għad-data, u dispożizzjonijiet biex titrawwem il-fiduċja fil-kondiviżjoni volontarja tad-data. L-iffaċilitar ta' aċċess aħjar għad-data dwar is-saħħa u tal-iskambju tagħha huwa essenzjali biex jiġu żgurati l-aċċessibbiltà, id-disponibbiltà u l-affordabbiltà akbar tal-kura tas-saħħa. Dan se jistimula l-innovazzjoni fis-saħħa u l-kura għal trattamenti u eżiti aħjar, u jinkoraġġixxi soluzzjonijiet innovattivi li jagħmlu użu mit-teknoloġiji diġitali, inkluża l-IA. Għal aktar informazzjoni Konsultazzjoni pubblika Pjan direzzjonali għall-Ispazju Ewropew tad-Data dwar is-Saħħa Is-sit web tal-Kummissjoni dwar l-Ispazju Ewropew tad-Data dwar is-Saħħa e-Saħħa: Saħħa u kura diġitali